b'\n_START_ARTICLE_\nAndorra\n_START_SECTION_\nEtimologia numelui\n_START_PARAGRAPH_\nNumele "Andorra" probabil provine de la cuv\xc3\xa2ntul navarez andurrial, care \xc3\xaenseamn\xc4\x83 \xc8\x9bar\xc4\x83 acoperit\xc4\x83 de tufe.\n_START_SECTION_\nIstoric\n_START_PARAGRAPH_\nConform tradi\xc8\x9biei, Carol cel Mare a acordat andoranilor o cart\xc4\x83 cu libert\xc4\x83\xc8\x9bi, \xc3\xaen schimbul ajutorului lor \xc3\xaen luptele contra maurilor. St\xc4\x83p\xc3\xa2nul feudal al teritoriului a fost Contele de Urgell \xc8\x99i apoi episcopul romano-catolic al diocezei Urgell. \xc3\x8en 988, Borrell al II-lea, conte de Urgell, a dat v\xc4\x83ile Andorrei diocezei de Urgell \xc3\xaen schimb unor p\xc4\x83m\xc3\xa2nturi \xc3\xaen Cerdanya. De atunci, episcopul de Urgell, cu catedrala \xc3\xaen Seu d\'Urgell, a fost st\xc4\x83p\xc3\xa2nul Andorrei._NEWLINE_\xc3\x8enainte de 1095, Andorra nu avea niciun fel de protec\xc8\x9bie militar\xc4\x83 \xc8\x99i episcopul de Urgell, care \xc8\x99tia c\xc4\x83 contele de Urgell dore\xc8\x99te s\xc4\x83 revendice din nou v\xc4\x83ile Andorrei, a cerut ajutorul \xc8\x99i protec\xc8\x9bia nobilului din Caboet. \xc3\x8en 1095, ace\xc8\x99tia au semnat sub jur\xc4\x83m\xc3\xa2nt o declara\xc8\x9bie prin care se proclamau ambii simultan st\xc4\x83p\xc3\xa2ni ai Andorrei. Arnalda, fiica lui Arnau de Caboet, s-a c\xc4\x83s\xc4\x83torit cu vicontele de Castellb\xc3\xb2 \xc8\x99i ambii au devenit vicon\xc8\x9bi de Castellb\xc3\xb2 \xc8\x99i Cerdanya. Dup\xc4\x83 ani, Ermessenda, fiica lor, s-a c\xc4\x83s\xc4\x83torit cu Roger Bernat al II-lea, contele francez de Foix. Ei au devenit Roger Bernat al II-lea \xc8\x99i Ermessenda I, con\xc8\x9bi de Foix, vicon\xc8\x9bi de Castellb\xc3\xb2 \xc8\x99i Cerdanya, \xc8\x99i co-suverani ai Andorrei (\xc3\xaempreun\xc4\x83 cu episcopul de Urgell)._NEWLINE_\xc3\x8en secolul al XI-lea, au ap\xc4\x83rut dispute \xc3\xaentre episcopul de Urgell \xc8\x99i contele de Foix. Conflictul a fost rezolvat \xc3\xaen 1278 prin medierea Aragonului, cu semnarea primului par\xc3\xa9age care stipula suveranitatea comun\xc4\x83 asupra Andorrei \xc3\xaentre contele de Foix (al c\xc4\x83rui titlu avea apoi s\xc4\x83 fie transmis \xc8\x99efului statului francez) \xc8\x99i episcopul de Urgell, din Catalonia. Astfel, principatul \xc8\x99i-a c\xc4\x83p\xc4\x83tat forma teritorial\xc4\x83 \xc8\x99i politic\xc4\x83._NEWLINE_De-a lungul anilor, co-titlul francez asupra Andorrei a trecut la regii Navarrei. Dup\xc4\x83 ce Henric de Navara a devenit regele Henric al IV-lea al Fran\xc8\x9bei, el a dat \xc3\xaen 1607 un edict prin care a stabilit ca \xc8\x99eful statului francez \xc8\x99i episcopul de Urgell s\xc4\x83 fie co-prin\xc8\x9bi ai Andorrei. \xc3\x8en 1812\xe2\x80\x9313, Primul Imperiu Francez a anexat Catalonia \xc8\x99i a \xc3\xaemp\xc4\x83r\xc8\x9bit-o \xc3\xaen patru departamente, statul andorrez a fost vremelnic desfiin\xc8\x9bat, teritoriul acestuia fiind inclus \xc3\xaen districtul Puigcerd\xc3\xa0, din departamentul S\xc3\xa8gre.\n_START_SECTION_\nSecolul al XX-lea\n_START_PARAGRAPH_\nAndorra a declarat r\xc4\x83zboi Germaniei \xc3\xaen timpul Primului R\xc4\x83zboi Mondial, dar nu a participat la ostilit\xc4\x83\xc8\x9bi. Starea de beligeran\xc8\x9b\xc4\x83 s-a men\xc8\x9binut oficial p\xc3\xa2n\xc4\x83 \xc3\xaen 1957, \xc3\xaentruc\xc3\xa2t Andorra nu a fost invitat\xc4\x83 s\xc4\x83 semneze tratatul de la Versailles._NEWLINE_\xc3\x8en 1933, Fran\xc8\x9ba a ocupat Andorra ca urmare a conflictelor sociale dinaintea alegerilor. La 12 iulie 1934, aventurierul Boris Skossyreff a dat la Urgell o proclama\xc8\x9bie, prin care s-a declarat \xe2\x80\x9eBoris I, rege al Andorrei\xe2\x80\x9d, declar\xc3\xa2nd simultan r\xc4\x83zboi episcopului de Urgell. El a fost arestat de autorit\xc4\x83\xc8\x9bile spaniole la 20 iulie \xc8\x99i expulzat din Spania. \xc3\x8entre 1936 \xc8\x99i 1940, un deta\xc8\x99ament francez a fost cantonat \xc3\xaen Andorra pentru a \xc3\xaempiedica extinderea pe teritoriul \xc8\x9b\xc4\x83rii a R\xc4\x83zboiului Civil Spaniol \xc8\x99i apoi a domina\xc8\x9biei Spaniei franchiste. Trupele franchiste au ajuns la frontierele Andorrei \xc3\xaen etapele finale ale r\xc4\x83zboiului. \xc3\x8en timpul celui de al Doilea R\xc4\x83zboi Mondial, Andorra a r\xc4\x83mas neutr\xc4\x83 (\xc3\xaen ciuda beligeran\xc8\x9bei sale fa\xc8\x9b\xc4\x83 de Germania, r\xc4\x83mas\xc4\x83 din 1914) \xc8\x99i a reprezentat o rut\xc4\x83 important\xc4\x83 pentru contrabandi\xc8\x99tii ce transportau bunuri \xc3\xaentre Fran\xc8\x9ba de la Vichy \xc8\x99i Spania._NEWLINE_Datorit\xc4\x83 izol\xc4\x83rii sale geografice \xc8\x99i a dimensiunilor reduse, Andorra a existat \xc3\xaen afara istoriei principale a Europei, doar c\xc3\xa2teva \xc8\x9b\xc4\x83ri \xc3\xaen afar\xc4\x83 de Spania \xc8\x99i Fran\xc8\x9ba men\xc8\x9bin\xc3\xa2nd rela\xc8\x9bii cu ea. Recent, \xc3\xaens\xc4\x83, turismul \xc3\xaen dezvoltare, precum \xc8\x99i apari\xc8\x9bia unor rute de transport \xc8\x99i comunica\xc8\x9bii suplimentare, au scos Andorra din izolare. Sistemul s\xc4\x83u politic a fost modernizat \xc3\xaen 1993, c\xc3\xa2nd a devenit membru al ONU \xc8\x99i al Consiliului Europei. De\xc8\x99i este \xc3\xaenconjurat\xc4\x83 de teritorii ale \xc8\x9b\xc4\x83rilor membre ale Uniunii Europene, \xc3\xaen calitate de microstat, nu a dorit aderarea la Uniune, \xc8\x99i nici UE nu \xc8\x99i-a exprimat dorin\xc8\x9ba de a se extinde prin includerea principatului.\n_START_SECTION_\nPolitica\n_START_PARAGRAPH_\nAndorra este un co-principat parlamentar, av\xc3\xa2ndu-i pe pre\xc8\x99edintele Fran\xc8\x9bei \xc8\x99i pe episcopul de Urgell (Catalonia, Spania), drept co-principi. Aceas\xc4\x83 tr\xc4\x83s\xc4\x83tur\xc4\x83 face ca pre\xc8\x99edintele Fran\xc8\x9bei, \xc3\xaen calitatea sa de principe al Andorrei, s\xc4\x83 fie \xc8\x99i monarh electiv, de\xc8\x99i el nu este ales prin vot popular de c\xc4\x83tre locuitorii Andorrei. Politica Andorrei se desf\xc4\x83\xc8\x99oar\xc4\x83 \xc3\xaen contextul unei democra\xc8\x9bii parlamentare reprezentative cu sistem pluripartit, \xc3\xaen care Primul ministru al Andorrei este \xc8\x99eful guvernului._NEWLINE_Actualul prim ministru este Antoni Mart\xc3\xad din partidul Democra\xc8\x9bii pentru Andorra (DA). Puterea executiv\xc4\x83 este exercitat\xc4\x83 de guvern. Puterea legislativ\xc4\x83 o de\xc8\x9bin \xc3\xaempreun\xc4\x83 guvernul \xc8\x99i parlamentul._NEWLINE_Parlamentul Andorrei este numit \xc8\x99i Consiliul General. Acesta este un organism unicameral cu 28\xe2\x80\x9342 consilieri, a\xc8\x99a cum sunt numi\xc8\x9bi parlamentarii. Consilierii primesc mandate de patru ani, alegerile desf\xc4\x83\xc8\x99ur\xc3\xa2ndu-se \xc3\xaentre a treisprezecea \xc8\x99i a paisprezecea zi de dup\xc4\x83 dizolvarea consiliului anterior. Consilierii pot fi ale\xc8\x99i \xc3\xaen dou\xc4\x83 mandate consecutive._NEWLINE_Jum\xc4\x83tate dintre consilieri sunt ale\xc8\x99i \xc3\xaen num\xc4\x83r egal din fiecare dintre cele \xc8\x99apte parohii administrative \xc8\x99i cealalt\xc4\x83 jum\xc4\x83tate sunt ale\xc8\x99i \xc3\xaentr-un unic colegiu na\xc8\x9bional. La 15 zile dup\xc4\x83 alegeri, consilierii ale\xc8\x99i \xc8\x9bin \xc8\x99edin\xc8\x9ba inaugural\xc4\x83. \xc3\x8en aceast\xc4\x83 \xc8\x99edin\xc8\x9b\xc4\x83, sunt ale\xc8\x99i sindicul general, liderul Consiliului General, \xc8\x99i asistentul s\xc4\x83u, subsindicul general. Dup\xc4\x83 \xc3\xaenc\xc4\x83 opt zile, consiliul se \xc3\xaentrune\xc8\x99te din nou. \xc3\x8en aceast\xc4\x83 sesiune, unul dintre consilieri este ales \xc3\xaen func\xc8\x9bia de prim ministru._NEWLINE_Candida\xc8\x9bii pentru func\xc8\x9bia de prim ministru pot fi propu\xc8\x99i de cel pu\xc8\x9bin o cincime din consilieri. Consiliul alege apoi premierul cu majoritate absolut\xc4\x83 de voturi. Sindicul general notific\xc4\x83 apoi co-principii, care la r\xc3\xa2ndul lor emit decretele de numire a primului ministru al Andorrei. Consiliul General este r\xc4\x83spunz\xc4\x83tor \xc8\x99i pentru propunerea \xc8\x99i adoptarea legilor. Dreptul de ini\xc8\x9biativ\xc4\x83 legislativ\xc4\x83 \xc3\xaen Consiliu \xc3\xael au fie trei consilieri, fie cel pu\xc8\x9bin o zecime din cet\xc4\x83\xc8\x9benii Andorrei._NEWLINE_Consiliul aprob\xc4\x83 \xc8\x99i bugetul anual al principatului. Guvernul trebuie s\xc4\x83 trimit\xc4\x83 propunerea de buget pentru aprobare cu cel pu\xc8\x9bin dou\xc4\x83 luni \xc3\xaenainte ca bugetul anterior s\xc4\x83 expire. Dac\xc4\x83 bugetul nu este aprobat \xc3\xaenainte de prima zi a noului an, bugetul anterior este prelungit p\xc3\xa2n\xc4\x83 la aprobarea celui nou. Odat\xc4\x83 legea bugetului aprobat\xc4\x83, sindicul general o transmite co-principilor pentru promulgare._NEWLINE_Dac\xc4\x83 \xc8\x99eful guvernului nu este mul\xc8\x9bumit de activitatea Consiliului, el poate cere co-principilor dizolvarea acestuia \xc8\x99i noi alegeri. La r\xc3\xa2ndul lor, consilierii au puterea de a-l demite pe \xc8\x99eful guvernului. Dreptul de ini\xc8\x9biere a unei mo\xc8\x9biuni de cenuz\xc4\x83 \xc3\xael au o cincime din consilieri, iar decizia privind adoptarea ei se face cu majoritate absolut\xc4\x83 de voturi.\n_START_SECTION_\nGeografie fizic\xc4\x83\n_START_PARAGRAPH_\nDatorit\xc4\x83 amplas\xc4\x83rii sale \xc3\xaen Pirineii de est, Andorra este format\xc4\x83 predominant din mun\xc8\x9bi \xc3\xaenal\xc8\x9bi, cel mai \xc3\xaenalt v\xc3\xa2rf fiind Coma Pedrosa cu 2.942\xc2\xa0m, iar altitudinea medie a Andorrei este de 1.996\xc2\xa0m. Ace\xc8\x99tia sunt \xc3\xaentret\xc4\x83ia\xc8\x9bi de trei v\xc4\x83i \xc3\xaenguste, \xc3\xaen form\xc4\x83 de Y, ce se unesc \xc3\xaen r\xc3\xa2ul Gran Valira care curge c\xc4\x83tre Spania. Pe valea acestui r\xc3\xa2u, la frontiera cu Spania, se afl\xc4\x83 \xc8\x99i cel mai jos punct al Andorrei, la o altitudine de 840\xc2\xa0m). Suprafa\xc8\x9ba total\xc4\x83 a Andorrei este de 468\xc2\xa0km\xc2\xb2._NEWLINE_Din punct de vedere fitogeografic, Andorra apar\xc8\x9bine provinciei Atlantice Europene a regiunii Circumboreale din Regatul Boreal. Conform WWF, teritoriul Andorrei apar\xc8\x9bine ecoregiunii p\xc4\x83durilor de conifere \xc8\x99i de amestec ale Pirineilor.\n_START_SECTION_\nClima\n_START_PARAGRAPH_\nAndorra are o clim\xc4\x83 alpin\xc4\x83 \xc8\x99i continental\xc4\x83. Altitudinea sa ridicat\xc4\x83 face ca, \xc3\xaen medie, iarna s\xc4\x83 fie mai multe precipita\xc8\x9bii, mai mult\xc4\x83 umiditate \xc8\x99i pu\xc8\x9bin mai r\xc4\x83coare ca vara. \xc3\x8en medie, sunt 300\xc2\xa0de zile \xc3\xaensorite pe an.\n_START_SECTION_\nEconomia\n_START_PARAGRAPH_\nTurismul, principala ramur\xc4\x83 a economiei prospere a Andorrei, produce circa 80% din PIB. Circa 10,2\xc2\xa0milioane de turi\xc8\x99ti viziteaz\xc4\x83 anual \xc8\x9bara, atra\xc8\x99i de lipsa taxelor vamale \xc8\x99i de sta\xc8\x9biunile de var\xc4\x83 \xc8\x99i de iarn\xc4\x83. Avantajul relativ al Andorrei s-a erodat \xc3\xaens\xc4\x83, dup\xc4\x83 ce Fran\xc8\x9ba \xc8\x99i Spania s-au al\xc4\x83turat zonei de liber schimb a Uniunii Europene._NEWLINE_Sectorul bancar, cu statutul s\xc4\x83u de paradis fiscal, contribuie \xc8\x99i el substan\xc8\x9bial la economie. Produc\xc8\x9bia agricol\xc4\x83 este limitat\xc4\x83\xe2\x80\x94doar 2% din suprafa\xc8\x9ba \xc8\x9b\xc4\x83rii este teren arabil\xe2\x80\x94\xc8\x99i mare parte din alimente sunt importate. Local, se cre\xc8\x99te pu\xc8\x9bin tutun. Principala activitate agricol\xc4\x83 este cre\xc8\x99terea oilor. Industria produc\xc4\x83toare se ocup\xc4\x83 cu produc\xc8\x9bia de \xc8\x9big\xc4\x83ri \xc8\x99i mobil\xc4\x83. Resursele naturale ale Andorrei sunt energia hidroelectric\xc4\x83, apa mineral\xc4\x83, lemnul, minereul de fier \xc8\x99i de plumb._NEWLINE_Andorra nu este membr\xc4\x83 a UE, dar se bucur\xc4\x83 de o rela\xc8\x9bie special\xc4\x83 cu aceasta, fiind tratat\xc4\x83 ca membru al Uniunii \xc3\xaen ce prive\xc8\x99te comer\xc8\x9bul cu bunuri (scutit de taxe vamale) \xc8\x99i ca stat ne-membru \xc3\xaen ce prive\xc8\x99te produsele agricole. Andorra nu a avut p\xc3\xa2n\xc4\x83 la 31 decembrie 1999 o moned\xc4\x83 proprie, \xc3\xaen \xc8\x9bar\xc4\x83 circul\xc3\xa2nd francul francez \xc8\x99i peseta spaniol\xc4\x83 \xc3\xaen tranzac\xc8\x9bii bancare, dup\xc4\x83 care ambele monezi au fost \xc3\xaenlocuite de moneda unic\xc4\x83 a Uniunii Europene, euro. Andorra este \xc3\xaen stadiu de negociere pentru emiterea monezilor euro proprii.\n_START_SECTION_\nPopula\xc8\x9bia\n_START_PARAGRAPH_\nPopula\xc8\x9bia Andorrei era \xc3\xaen 2009 estimat\xc4\x83 la 83.890 de locuitori. \xc3\x8en 1900, ea era estimat\xc4\x83 la doar circa 5.000 de locuitori._NEWLINE_Localnicii andorrani reprezint\xc4\x83 cel mai mare grup etnic din \xc8\x9bar\xc4\x83, dar nu sunt o majoritate (31.363 de locuitori); alte na\xc8\x9bionalit\xc4\x83\xc8\x9bi sunt spaniolii (27.300), portughezii (13.794), francezii (5.213), bretonii (1.085) \xc8\x99i italienii.\n_START_SECTION_\nLimbi\n_START_PARAGRAPH_\nLimba istoric\xc4\x83 \xc8\x99i oficial\xc4\x83 este catalana, o limb\xc4\x83 romanic\xc4\x83. Guvernul andorran dore\xc8\x99te \xc3\xaencurajarea folosirii limbii catalane; el a finan\xc8\x9bat o comisie pentru toponimie catalan\xc4\x83 \xc3\xaen Andorra (\xc3\xaen catalan\xc4\x83 la Comissi\xc3\xb3 de Topon\xc3\xadmia d\'Andorra), \xc8\x99i ofer\xc4\x83 lec\xc8\x9bii gratuite de catalan\xc4\x83 pentru imigran\xc8\x9bi, \xc3\xaen vreme ce posturile na\xc8\x9bionale de radio \xc8\x99i televiziune emit \xc3\xaen catalan\xc4\x83._NEWLINE_Datorit\xc4\x83 imigra\xc8\x9biei, leg\xc4\x83turilor istorice, \xc8\x99i proximit\xc4\x83\xc8\x9bii geografice, spaniola, portugheza \xc8\x99i franceza sunt \xc8\x99i ele vorbite \xc3\xaen \xc8\x9bar\xc4\x83. Majoritatea andorranilor vorbesc una sau mai multe din aceste limbi, pe l\xc3\xa2ng\xc4\x83 catalan\xc4\x83. Engleza este mai rareori vorbit\xc4\x83, de\xc8\x99i este \xc3\xaen\xc8\x9beleas\xc4\x83 \xc3\xaen marile sta\xc8\x9biuni turistice. Andorra este una dintre cele doar trei \xc8\x9b\xc4\x83ri europene (al\xc4\x83turi de Fran\xc8\x9ba \xc8\x99i Monaco) care nu au semnat Conven\xc8\x9bia-Cadru pentru Protec\xc8\x9bia Minorit\xc4\x83\xc8\x9bilor Na\xc8\x9bionale a Consiliului Europei.\n_START_SECTION_\nReligia\n_START_PARAGRAPH_\nPopula\xc8\x9bia Andorrei este predominant (90%) romano-catolic\xc4\x83. Sf\xc3\xa2ntul protector al \xc8\x9b\xc4\x83rii este Maica Domnului din Meritxell. De\xc8\x99i nu este religie oficial\xc4\x83, constitu\xc8\x9bia recunoa\xc8\x99te o rela\xc8\x9bie special\xc4\x83 cu Biserica Catolic\xc4\x83, oferind unele privilegii speciale acestui grup religios. Comunitatea musulman\xc4\x83 este format\xc4\x83 \xc3\xaen principal din imigran\xc8\x9bi nord-africani. Printre alte grup\xc4\x83ri cre\xc8\x99tine se num\xc4\x83r\xc4\x83 biserica anglican\xc4\x83, Biserica Reunific\xc4\x83rii, Noua Biseric\xc4\x83 Apostolic\xc4\x83, Biserica lui Isus Hristos \xc8\x99i a sfin\xc8\x9bilor din ziua de pe urm\xc4\x83, \xc8\x99i martorii lui Iehova. Exist\xc4\x83 o mic\xc4\x83 comunitate de hindu\xc8\x99i \xc8\x99i de Bah\xc3\xa1\'\xc3\xad. \xc3\x8en Andorra tr\xc4\x83iesc \xc8\x99i circa 100 de evrei.\n_START_SECTION_\nTransporturi\n_START_PARAGRAPH_\nP\xc3\xa2n\xc4\x83 \xc3\xaen secolul al XX-lea, Andorra avea foarte pu\xc8\x9bine leg\xc4\x83turi de transport cu restul lumii, iar dezvoltarea \xc8\x9b\xc4\x83rii a fost afectat\xc4\x83 de izolarea sa fizic\xc4\x83. Chiar \xc8\x99i acum, principalele aeroporturi apropiate de teritoriul \xc8\x9b\xc4\x83rii, aflate la Toulouse \xc8\x99i Barcelona, sunt la trei ore de mers cu ma\xc8\x99ina din Andorra._NEWLINE_Andorra are o re\xc8\x9bea rutier\xc4\x83 de 279\xc2\xa0km, dintre care 76\xc2\xa0km sunt neasfalta\xc8\x9bi. Cele dou\xc4\x83 drumuri principale care ies din Andorra la Vella sunt CG-1 c\xc4\x83tre grani\xc8\x9ba cu Spania \xc8\x99i CG-2 c\xc4\x83tre Fran\xc8\x9ba, prin tunelul Envalira de l\xc3\xa2ng\xc4\x83 Pas de la Casa. Autobuzele acoper\xc4\x83 zonele metropolitane \xc8\x99i mai multe comunit\xc4\x83\xc8\x9bi rurale, pe majoritatea rutelor autobuzele circul\xc3\xa2nd la o jum\xc4\x83tate de or\xc4\x83 sau mai des la orele de v\xc3\xa2rf. Exist\xc4\x83 autobuze pe distan\xc8\x9be mai lungi, din Andorra c\xc4\x83tre Barcelona \xc8\x99i Toulouse. Liniile de autobuz sunt \xc3\xaen principal deservite de companii private, dar unele locale sunt gestionate de autorit\xc4\x83\xc8\x9bi._NEWLINE_Nu exist\xc4\x83 c\xc4\x83i ferate, porturi sau aeroporturi pentru avioane cu aripi fixe \xc3\xaen Andorra. Exist\xc4\x83, \xc3\xaens\xc4\x83, heliporturi \xc3\xaen La Massana, Arinsal \xc8\x99i Escaldes-Engordany unde func\xc8\x9bioneaz\xc4\x83 zbouri comericale de elicopter. Aeroporturile cele mai apropiate sunt \xc3\xaen Barcelona, Toulouse, Perpignan, Reus \xc8\x99i Girona. Cel mai apropiat aeroport public este aeroportul Perpignan - Rivesaltes, aflat la 160\xc2\xa0km distan\xc8\x9b\xc4\x83, pe acesta func\xc8\x9bion\xc3\xa2nd servicii pe distan\xc8\x9be scurte c\xc4\x83tre Fran\xc8\x9ba \xc8\x99i Regatul Unit. Aeroportul La Seu d\'Urgell, un mic aerodrom aflat la 12\xc2\xa0km sud de Andorra utilizat doar de avioane private, este studiat de guvernul catalan ca posibil aeroport public comercial._NEWLINE_Cea mai apropiat\xc4\x83 gar\xc4\x83 feroviar\xc4\x83 este L\'Hospitalet-pr\xc3\xa8s-l\'Andorre, 10\xc2\xa0km est de Andorra, aflat\xc4\x83 pe linia cu ecartament normal de 1 435 mm dinspre Latour-de-Carol, (25\xc2\xa0km) sud-est de Andorra, de unde trenurile duc spre Toulouse \xc8\x99i de acolo mai departe spre Paris cu trenurile franceze de mare vitez\xc4\x83. Aceast\xc4\x83 linie este operat\xc4\x83 de SNCF. \xc3\x8en Latour-de-Carol exist\xc4\x83 \xc8\x99i o linie de tren cu ecartament mic c\xc4\x83tre Villefranche-de-Conflent, precum \xc8\x99i linia SNCF cu ecartament normal c\xc4\x83tre Perpignan, \xc8\x99i cea a companiei RENFE, cu ecartament mare, de 1.668\xc2\xa0mm, c\xc4\x83tre Barcelona.\n_START_SECTION_\nCultura\n_START_PARAGRAPH_\nLimba oficial\xc4\x83 \xc8\x99i istoric\xc4\x83 este catalana. Astfel, cultura este catalan\xc4\x83, av\xc3\xa2nd un specific local._NEWLINE_Andorra este locul de origine al unor dansuri populare cum ar fi contrap\xc3\xa0s \xc8\x99i marratxa, care \xc3\xaenc\xc4\x83 d\xc4\x83inuiesc \xc3\xaen special \xc3\xaen Sant Juli\xc3\xa0 de L\xc3\xb2ria. Muzica popular\xc4\x83 andorran\xc4\x83 se aseam\xc4\x83n\xc4\x83 cu cea a vecinilor s\xc4\x83i, dar are un caracter predominant catalan, mai ales \xc3\xaen prezen\xc8\x9ba unor dansuri cum ar fi sardana. Alte dansuri andorrane sunt contrap\xc3\xa0sul \xc3\xaen Andorra la Vella \xc8\x99i dansul Sfintei Ana din Escaldes-Engordany. S\xc4\x83rb\xc4\x83toarea na\xc8\x9bional\xc4\x83 a Andorrei este Maica Domnului din Meritxell, s\xc4\x83rb\xc4\x83torit\xc4\x83 odat\xc4\x83 cu Na\xc8\x99terea Maicii Domnului, pe 8 septembrie.\n_START_SECTION_\nPatrimoniul mondial\n_START_PARAGRAPH_\nPe lista patrimoniului mondial UNESCO, singurul obiectiv din Andorra este peisajul cultural-natural din zona \xe2\x80\x9eValea Madriu-Perafita-Claror\xe2\x80\x9d.\n_START_SECTION_\nSport\n_START_PARAGRAPH_\nAndorra este cunoscut\xc4\x83 pentru practicarea sporturilor de iarn\xc4\x83 \xc8\x99i a hocheiului pe role. Andorra joac\xc4\x83 frecvent \xc3\xaen campionatele europene \xc8\x99i mondiale de hochei pe role. La acest sport, \xc3\xaen 2011, Andorra a g\xc4\x83zduit turneul final al Ligii Europene._NEWLINE_\xc3\x8en fotbal, \xc8\x9bara este reprezentat\xc4\x83 de echipa na\xc8\x9bional\xc4\x83 de fotbal a Andorrei. Echipa s-a bucurat de un succes interna\xc8\x9bional limitat, din cauza bazei mici de selec\xc8\x9bie \xc8\x99i a lipsei cluburilor profesioniste.'